PoK-এর আন্দোলনকারীদের সঙ্গে ‘শান্তি চুক্তি’ পাক সরকারের!

ওয়েব ডেস্ক : একাধিক দাবিতে উত্তাল পাক অধিকৃত কাশ্মীর (PoK)। পাকিস্তান সরকারের বিরুদ্ধে আন্দোলন শুরু করেছিলেন সাধারণ মানুষ। সেই আন্দোলনের কাছেই এবার নতিস্বীকার করল শাহবাজ শরিফের (Shehbaz Sharif) সরকার। আন্দোলনকারীদের একাধিক দাবি মেনে নিয়ে তাদের সঙ্গে ‘শান্তি চুক্তি’ করল পাক সরকার।

সম্প্রতি আন্দোলনকারীদের সঙ্গে সাক্ষাৎ করেন পাক আধিকারিকরা। নেতৃত্বে ছিলেন পাকিস্তানের প্রাক্তন প্রধানমন্ত্রী রাজা পারভেজ আশরাফ। দু’দিন ধরে আলোচনার পর গত শনিবার ‘শান্তি চুক্তি’ স্বাক্ষরিত হয় বলে জানা গিয়েছে। সূত্রের খবর, আন্দোনকারীদের ৩৮টি দাবির মধ্যে ২১টি দাবি মেনে নিয়েছে পাক সরকার।

আরও খবর : ইজরায়েল-হামাসকে সতর্কবার্তা দিলেন ডোনাল্ড ট্রাম্প!

পাক সরকার এবং আন্দোলনকারীদের মধ্যে যা যা বিষয় নিয়ে চুক্তি হয়েছে সেগুলি হল, এই আন্দোলনে যারা প্রাণ হারিয়েছেন তাঁদেরকে আর্থিক সাহায্য করতে হবে। পাশপাশি অধিকৃত কাশ্মীরের (PoK) মুজফফরাবাদ এবং পুঞ্চ অঞ্চলে দুটি শিক্ষা বোর্ড গড়ে তোলা হবে। ১৫ দিনের মধ্যে পাক অধিকৃত কাশ্মীরে চালু করা হবে প্রি হেল্থ কার্ড। প্রত্যেকটি জেলায় সিটি স্ক্যান এবং এমআরআই যন্ত্র স্থাপন করা হবে। এছাড়ি বিদ্যুৎ পরিষেবার উন্নতির জন্য ১ হাজার কোটি টাকা বরাদ্দ করা হয়েছে পাক সরকারের তরফে। এর পাশাপাশি পাক অধিকৃত কাশ্মীরে পরিকাঠামো উন্নয়ন করা হবে বলে জানানো হয়েছে শাহবাজ সরকারের তরফে।

প্রসঙ্গত, স্বাস্থ্য, শিক্ষা , পরিকাঠামো, পানীয় জল, সরকারি কাজে অবহেলা সহ একাধিক বিষয় নিয়ে ক্ষোভে ফুঁসছে পাক অধিকৃত কাশ্মীরের (PoK) সাধারণ মানুষ। এর বিরুদ্ধে ধর্মঘটের ডাক দিয়েছিলেন নীলম ভ্যালি পাবলিক অ্যাকশন কমিটির মুখপাত্র শওকত নওয়াজ মির। তার পরেই পাক সরকারের বিরুদ্ধে রাস্তায় নেমেছিলেন সাধারণ মানুষ ।

তবে সেই আন্দোলন থামাতে পাক সেনা মাঠে নামে। অভিযোগ বেশ কিছু দুষ্কৃতীকেও এই কাজে লাগানো হয়েছিল। যার কারণে সেখানে মৃত্যুর ঘটনা ঘটে। তবে অবশেষে আন্দোলনকারীদের কাছে নতিস্বীকার করল পাক সরকার।